કર્નલ લાંગ સાહેબે છોકરાઓ માટે ગુજરાતી અને અંગ્રેજી કેળવણીનો જેમ પાયો નાખ્યો તેવી જ રીતે તેમણે ઈ.સ. ૧૮૫૫માં રાજકોટમાં પોતાના ખર્ચે (કંપની સરકારના ખર્ચે નહિ) એક કન્યાશાળા સ્થાપીને કાઠીયાવાડમાં કન્યા કેળવણીનો પણ પ્રારંભ કર્યો. માનનીય લાંગ સાહેબ નિવૃતી લઈ વિલાયત ગયા અને તે પછી પણ તેમણે પોતાના પેન્શનમાંથી કેટલાંક વર્ષ સુધી આ કન્યાશાળાનો નિભાવ કર્યો. પછી દેશી રાજ્યોએ લાંગ સાહેબની કાયમી સ્મૃતિ જાળવી રાખવા રૂા. ૫,૫૦૦નો ફાળો એકઠો કર્યો, તેના વ્યાજમાંથી અને રાજકોટના મહેરબાન ઠાકોર સાહેબની મદદથી આ કન્યાશાળા ચલાવવામાં આવી હતી.